รัฐมนตรีว่าการกระทรวงเกษตรและสหกรณ์ ย้ำหลักตลาดนำการผลิตช่วยแก้ราคาสินค้าเกษตรตกต่ำได้
รัฐมนตรีว่าการกระทรวงเกษตรและสหกรณ์ ย้ำหลักตลาดนำการผลิตช่วยแก้ราคาสินค้าเกษตรตกต่ำได้ เดินหน้าส่งเสริมการใช้ยางพาราในประเทศผ่านหน่วยงานรัฐ ลดพื้นที่ปลูกลงร้อยละ 30 ช่วยรักษาเสถียรภาพยางพาราได้

นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยว่า ได้สั่งการให้การยางแห่งประเทศไทย (กยท.) และหน่วยงานในสังกัดเร่งส่งเสริมการใช้ยางพาราในประเทศ เนื่องจากกำลังการผลิต 4.5 ล้านตันต่อปี ใช้ในประเทศเพียง 6 แสนตัน หรือประมาณร้อยละ 14.2 เท่านั้น ซึ่งการที่ผลผลิตส่วนใหญ่ถูกนำไปส่งออกมากถึงร้อยละ 86 ทำให้ตลาดมีอำนาจเป็นผู้กำหนดราคา เนื่องจากการซื้อขายเป็นแบบซื้อขายล่วงหน้า จะส่งมอบยางพาราตามที่กำหนดไว้ในสัญญา 
เมื่อเปรียบเทียบมาเลเซียซึ่งใช้ยางพาราในประเทศร้อยละ 35 และส่งออกร้อยละ 65 ทำให้ปัญหาราคายางพาราตกต่ำของมาเลเซียไม่รุนแรงเท่ากับไทย โดยราคายางแผ่นดิบขณะนี้ กิโลกรัมละ 40 บาท ต้นทุนอยู่ที่ 63 บาท 
อีกทั้งขณะนี้สงครามการค้ามีผลกระทบโดยตรงต่อราคายางเพราะอุตสาหกรรมที่ใช้ยางพารามาก คืออุตสาหกรรมรถยนต์ เมื่อเศรษฐกิจโลกไม่ดีกำลังซื้อรถยนต์ต่ำลงส่งผลให้ความต้องการยางพาราในตลาดโลกลดลงมาก ด้านมาเลเซียซึ่งเป็นผู้ผลิตยางพารารายใหญ่เริ่มลดพื้นที่เพาะปลูกลงแล้ว 
ทั้งนี้ไทยจะต้องทำทั้งลดพื้นที่ปลูกอย่างน้อยร้อยละ 30 ซึ่งจะทำให้ปริมาณความต้องการใช้ในประเทศสมดุลกับการผลิตมากขึ้น ช่วยยกระดับราคาขึ้นได้ อย่างไรก็ตามเมื่อลดพื้นที่ปลูกแล้วต้องสนับสนุนการพัฒนาอุตสาหกรรมในประเทศควบคู่ไปด้วย ขณะเดียวกันจำเป็นต้องส่งเสริมการรวมตัวของเกษตรกรในการปลูกยางพารา เพื่อให้สามารถลดต้นทุนการผลิตได้และมีกำลังต่อรองราคาขาย

รัฐมนตรีว่าการกระทรวงเกษตรและสหกรณ์ กล่าวย้ำว่า สิ่งที่ต้องทำอย่างเร่งด่วน คือต้องเพิ่มสัดส่วนการใช้ยางพาราในประเทศให้มากขึ้น โดยจะเริ่มจากหน่วยงานภาครัฐ แล้วเร่งขยายไปในภาคเอกชนต่อไป